VENDIM
Nr. 63, datë 6.12.2019

PËR LICENCIMIN E SHOQËRISË UJËSJELLËS-KANALIZIME PËRMET SHA

[bookmark: _Hlk530401566]Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), VKM nr. 958, datë 6.5.2009 “Për miratimin e kategorive të licencimit dhe të procedurave për aplikim për licence” (VKM nr. 958), si dhe vendimit të Komisionit Kombëtar Rregullator nr. 29, datë 8.12.2009 “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, e ndryshuar (rregullore e licencimit), 

Komisioni Kombëtar Rregullator,

[bookmark: _Hlk10624288]në mbledhjen e datës 6.12.2019 pasi shqyrtoi çështjen me objekt: “Mbi miratimin e projekt vendimit “Për licencimin e shoqërisë Ujësjellës-Kanalizime Përmet sh.a.”, 

VËREN SE:

[bookmark: _GoBack]1. Shoqëria Ujësjellës-Kanalizime Përmet (UK Përmet), me shkresën nr. 97 prot., datë 26.10.2017 dhe plotësimet me shkresë nr. 436 prot. ERRU, datë 3.12.2019, ka paraqitur pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) kërkesën për licencim për shkak të mbarimit të afatit dhe ndryshimit të drejtuesit ligjor.
2. Komisioni Kombëtar Rregullator (KKRR) e gjeti paraqitjen e kërkesës për licencim për shkak të mbarimit të afatit dhe ndryshimit të drejtuesit ligjor të UK Përmet në konformitet me kriteret dhe procedurën e parashikuar në VKM nr. 958 dhe rregulloren e licencimit.
3. Referuar kërkesës dhe dokumentacionit shoqërues, rezulton:
a) Shoqëria UK Përmet ofron shërbimin e furnizimit me ujë dhe largimit të ujërave të ndotura për 17 328 banorë në Bashkinë Përmet;
b) Drejtuesi teknik i shoqërisë, z. Kostandin Isufi, zotëron diplomë në “Inxhinieri hidroteknike”, marrë në vitin 1988 dhe ka 31 vite përvojë në profesion;
c) Shoqëria UK Përmet mbulon me aktmiratim higjieno-sanitar qytetin Përmet dhe Njësinë Administrative Petran, që përbëjnë 66% të popullsisë së shërbyer.
4. ERRU-ja, në vlerësimin e kërkesës për licencim për shkak të mbarimit të afatit dhe ndryshimit të drejtuesit ligjor ka marrë në konsideratë përmbushjen nga ana e UK Përmet, të:
a) kërkesave të ligjit nr. 8102, si dhe kuadrit rregullator në fuqi, në mënyrë të veçantë plotësimin e kushteve si aftësi tekniko-profesionale, aftësi financiare të nevojshme për të përmbushur funksionet dhe për të plotësuar kushtet e licencës, përvojën në sektorin e ujësjellësve dhe kanalizimeve të mjaftueshme për të marrë përsipër detyrimet që ka licenca, si dhe mbrojtjen e interesave të konsumatorëve në lidhje me cilësinë, eficiencën, vazhdueshmërinë dhe garancinë e shërbimit;
b) kërkesave të ligjit nr. 9121, datë 28.7.2003 “Për mbrojtjen e konkurrencës”, të ndryshuar (ligji nr. 9121) për moslejimin e abuzimit me pozitën dominuese në treg të ndërmarrjes veçanërisht në lidhje me kufizimin e tregjeve.
5. ERRU-ja, në bazë të vlerësimit dhe verifikimeve të kërkesës së shoqërisë UK Përmet, rekomandon:
- Shoqëria UK Përmet duhet të aplikojë pranë ERRU-së për miratimin e tarifës volumetrike për kanalizimin e ujërave të ndotura, i cili është shërbim i ri për këtë shoqëri;
- Shoqëria UK Përmet duhet të pajisë me aktmiratim higjieno-sanitar të gjithë zonën e shërbimit të kësaj shoqërie, që të vijohet me licencimin për të gjithë Bashkinë Përmet.
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e UK Përmet është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

1. Licencimin e shoqërisë Ujësjellës-Kanalizime UK Përmet sh.a., me NUIS J69228203I, në kategoritë: 
a) kategoria A – Për grumbullimin dhe shpërndarjen e ujit për konsum publik;
b) kategoria C – Për largimin e ujërave të ndotura. 
2. Shoqëria Ujësjellës-Kanalizime UK Përmet sh.a. autorizohet të kryejë veprimtaritë e licencuara me:
a) drejtues ligjor - z. Bujar Ibrahimi;
b) drejtues teknik - z. Kostandin Isufi.
3. Zona e shërbimit të shoqërisë Ujësjellës-Kanalizime UK Përmet sh.a. është:
Bashkia UK Përmet: Njësia Administrative Përmet 
						Petran.
4. Kjo licencë është e vlefshme për një periudhë 3-vjeçare.
5. Drejtuesi ligjor i shoqërisë Ujësjellës-Kanalizime UK Përmet sh.a. detyrohet të nënshkruajë kushtet e licencës brenda 10 ditëve nga data e njoftimit. 
6. Ngarkohet Drejtoria Tekniko-Ekonomike të njoftojë shoqërinë Ujësjellës-Kanalizime UK   Përmet sh.a., për marrjen e këtij vendimi.
Ky vendim hyn në fuqi menjëherë.
Ky vendim publikohet në Fletoren Zyrtare.

